钦定古今图书集成/明伦汇编/官常典/第063卷 > 琅邪武王伷
## 钦定古今图书集成/明伦汇编/官常典/第063卷 > 琅邪武王伷

按《晋书》本传：“琅邪武王伷，字子将，正始初，封南安亭
侯。早有才望，起家为宁朔将军，监守邺城，有绥怀之
称。累迁散骑常侍，进封东武乡侯，拜右将军，监兖州
诸军事、兖州刺史。五等初建，封南皮伯，转征虏将军，
假节。武帝践祚，封东莞郡王，邑万六百户，始置二卿，
特诏诸王自选令长，伷表让不许。入为尚书右仆射”，
抚军将军，出为镇东大将军，假节徐州诸军事，代卫
瓘镇下邳。伷镇御有方，得将士死力，吴人惮之。加开
府仪同三司，改封琅邪王，以东莞益其国。平吴之役，
率众数万出涂中，孙皓奉笺送玺绶诣伷请降。诏曰：
“琅邪王伷督率所统，连据涂中，使贼不得相救。”又使
琅邪相刘弘等进军逼江。贼震惧，遣使奉伪玺绶，又
使长史王恒率诸军渡江，破贼边守，获督蔡机，斩首
降附五六万计。诸葛靓、孙奕等皆归命请死，“功勋茂
著。其封子二人为亭侯，各三千户，赐绢六千匹。”顷之，
并督青州诸军事，加侍中之服，进拜大将军、开府仪同三司。伷既戚属尊重，加有平吴之功，克己恭俭，无
矜满之色。寮吏尽力，百姓怀化。疾笃，赐床帐衣服钱
帛秔粱等物，遣侍中问焉。太康四年薨，时年五十七。
临终，表求葬母太妃陵次，并乞分国封四子，帝许之。
恭王觐立，又封次子澹为武陵王，繇为东安王，漼为
淮陵王。